**Pobjednik ovogodišnjeg Ramazanskog kviza na Radiju BIR je Zijad Alihodžić**

Slušaoci Radija BIR tokom ramazana su imali priliku pratiti Ramazanski kviz za mektepske polaznike, koji je realiziran s Upravom za vjerske poslove Rijaseta Islamske zajednice u Bosni i Hercegovini, a danas je emitovana finalna emisija. Voditelj Odjela za mekteb i mlade dr. Enes Svraka bio je nosilac ovog značajnog projekta. Kviz je vodila Amina Kahriman-Muhasilović.

Kvalifikacione emisije su se održavale od ponedjeljka do četvrtka, a finalne sedmične emisije petkom. Pobjednici finala su učestvovali u superfinalu. Do kraja kviza su došla četiri učesnika Anida Imamović iz Medžlisa Islamske zajednice (MIZ) Goražde, Naida Kadrić iz MIZ Breza, Zijad Alihodžić iz MIZ Visoko i Vedad Nadžaković iz MIZ Zenica.

Titula najboljeg ove godine pripala je Zijadu Alihodžiću, koji nije krio radost.

-Želim se zahvaliti svom mualimu Erminu Ahmiću i mojim roditeljima na punoj podršci. Zahvaljujem se i organizatorima, jer je kviz protekao u najboljem redu. Ja sam zadovoljan i sretan jer idem odavde kao pobjednik- rekao nam je vrijedni Zijad, koji pohađa mekteb u naselju Buci kod Visokog.

Posebno su na takmičare bili ponosni roditelji i mualimi koji su i danas bili njihova podrška.

-Kao roditelji ponosni smo na njega. Zijad je inače dobar u svim oblastima, a posebno u ovoj. Jako se trudi, a mi smo kao roditelji uvijek podrška. Jako nam je drago da je danas izašao kao pobjednik i dobio i tu titulu, jer mu je ove godine bila posljednja šansa da učestvuje- kazala je Amira Alihodžić, Zijadova majka.

Nagrade superinalistima su obezbijedili BH Telecom, Uprava za vjerske poslove i Media Centar IZ, a uručili su ih direktor Media Centra IZ Muamer Tinjak i urednica Radija BIR Emira Musa.

Ovaj kviz organiziran je u svrhu promocije mektepske nastave i promocije znanja. To veliko znanje su pokazali i naši finalisti, ocijenio je Tinjak.

-Takmičari su pokazali znanje, hrabrost, iskustvo, nije se vidjela nesigurnost. Bili su kao profesionalci. Nadam se da će im ovo iskustvo i ovaj medijski nastup bude vodilja u kom pravcu da idu, ali naravno otvori i neka vrata. Zahvalio bih se svima koji su bili dijelom ovog projekta. Media Centar će nastaviti sa organizacijom sličnih aktivnosti- naveo je.

Musa je podsjetila da je Radio BIR uvijek bio poveznica, a u ovom slučaju bio je veza između meklteblija širom Bosne i Hercegovine.

-Drago mi je da Radio BIR godinama realizira ovaj lijepi projekat, gdje okupljamo mlade ljude, koji se natječu u znanju, onome što je najvažnije. Lijepo je da imamo mogućnost realizirati programski sadržaj u kojem imamo kvalitetne učesnike, ali i da naši slušatelji istovremeno mogu uživati i ponoviti naučeno- istakla je Musa, koja je čestitala svim finalistima.

Ramazanski kviz za polaznike mekteba bio je zatvorenog tipa. Učesnike su delegirala muftijstva Islamske zajednice. Ove godine učešće je uzelo 64 polaznika, a riječ je o najboljim polaznicima mektepske nastave s područja cijele Bosne i Hercegovine u protekloj godini.